TOP ฟันกำไรกระจาย งบ Q2 เจ๋งโตเกิน 2 เท่าตัว
TOP ฟันกำไรกระจาย กำไร Q2/58 เพิ่มขึ้น 200.82% มาที่ 6.23 พันลบ. จาก 2.07 พันลบ. เมื่อปีก่อน หลังกำไรจากค่าการกลั่นพุ่ง ขณะที่ช่วง 6 เดือนแรก มีกำไร 1.07 หมื่นลบ. เพิ่มขึ้น 136.36% จาก 4.54 พันลบ. เมื่อปีก่อน
10 ส.ค. 2558

บริษัท ไทยออยล์ จำกัด (มหาชน) หรือ TOP รายงานผลการดำเนินงานไตรมาส สิ้นสุดวันที่ 30มิ.ย. 58 (รวมบริษัทย่อย) มีกำไรสุทธิ 6.23 พันล้านบาท หรือมีกำไรสุทธิ 3.05 บาทต่อหุ้น เพิ่มขึ้นราว 200.82% จากช่วงเดียวกันของปีก่อน (ไตรมาส 2 ปี 2557) ที่มีกำไรสุทธิ 2.07 พันล้านบาท หรือมีกำไรสุทธิ 1.01 บาทต่อหุ้น
ขณะที่ผลการดำเนินงานช่วง 6เดือนแรกมีกำไรสุทธิ 1.07 หมื่นล้านบาท หรือ 5.26บาทต่อหุ้น เพิ่มขึ้นราว 136.36% จากช่วงเดียวกันของปีก่อนที่มีกำไรสุทธิ 4.54 พันล้านบาท หรือ 2.22 บาทต่อหุ้น
ทั้งนี้ ผลการดำเนินงานงวดไตรมาส 2 ที่เติบโตขึ้น เป็นผลจากการที่บริษัทมีกำไรขั้นต้นจากการผลิตมากขึ้น โดยหากไม่รวมผลกระทบจากสต๊อกน้ำมัน บริษัทมีกำไรเฉลี่ยอยู่ที่ราว 9 เหรียญสหรัฐฯต่อบาร์เรล เทียบกับ 5.10 เหรียญสหรัฐฯต่อบาร์เรลเมื่อช่วงเดียวกันของปีก่อน และหากรวมผลกระทบจากสต๊อกน้ำมัน มีกำไรอยู่ที่ประมาณ 11.40 เหรียญสหรัฐฯต่อบาร์เรล เทียบกับ 6.40 เหรียญสหรัฐฯต่อบาร์เรลเมื่อปีที่แล้ว
นอกจากนี้ บริษัทมีกำไรจากสต๊อกน้ำมันอยู่ที่ราว 2.23 พันล้านบาท อีกทั้งต้นทุนทางการเงินก็ปรับตัวลดลงราว 4.75% จากไตรมาส 2 ปีก่อน ที่อยู่ที่ระดับ 1.01 พันล้านบาท